SA se Raven in Wimbledon-eindstryd | Netwerk24
SA se Raven in Wimbledon-eindstryd
Deur Marizanne Kok 12 Julie 2018 16:35
Raven Klaasen (links) en Michael Venus sal Saterdag Wimbledon se mansdubbelspel-kroon probeer verower, in die eindstryd van die grasbaan-major.Foto: Getty Images
Kuilsrivier se Raven Klaasen sal Saterdag op die hoofbaan van die All England Club aantree vir die eindstryd van die mansdubbelspelkompetisie, nadat hy en sy Nieu-Seelandse speelmaat, Michael Venus, Donderdag in hul halfeind baas was.
Klaasen en Venus, die 13de gekeurde span, het die ongekeurde Frederik Nielsen (Denemarke) en Joe Salisbury (Engeland) met 7-6 (8/6), 3-6, 6-3, 6-4 verslaan.
Die Klaasen/Venus-kombinasie het hul teenstanders Donderdag graag en gereeld op die verkeerde voet gevang, met 'n kombinasie van kragtige agterbaanhoue en uitstekende reflekse by die net.
Met laasgenoemde is Klaasen sonder twyfel een van die wêreld se bestes. Hy het by meer as een geleentheid drie keer in 'n ry 'n kort vlughou by die net onderskep om die deur in Salisbury-hulle se gesigte toe te klap.
Daarby is hy nie bang om die bal na die klein hoekies van die baan te slaan nie, wat hulle ook 'n paar punte in die sak gebring het.
Op Venus wag nou die kans om sy tweede Grand Slam-titel in 14 maande te wen (hy en die Yank Ryan Harrison het 2017 se Franse Ope-dubbelskroon gewen).
Klaasen is in sy eerste Grand Slam-eindstryd sedert 2014 se Australiese Ope en die eerste Suid-Afrikaner in die Wimbledon-titelstryd sedert Wesley Moodie in 2005.
Vir Suid-Afrika is Klaasen se sukses die jongste brokkie goeie tennisnuus in 'n wonderlike week. Woensdag het die gebore Johannesburger Kevin Anderson die eerste Suid-Afrikaner in 35 jaar geword wat die halfeindronde van die mansenkelspel haal, toe hy Roger Federer in vyf stelle verslaan het.
* Klaasen en Venus sal teen die Amerikaners Mike Bryan en Jack Sock te staan kom wat met Dominic Inglot en Franko Skugor in die ander halfeindronde afgereken het. Die Amerikaners was met 6-3, 6-1, 6-7 (11/13), 6-7 (4/7), 6-4 baas.